钦定古今图书集成/历象汇编/庶征典/第167卷 > 《凤凰来仪赋》李解
## 钦定古今图书集成/历象汇编/庶征典/第167卷 > 《凤凰来仪赋》李解

至哉乎凤凰之致也！应运合符，体中履正。依道德以
出处，表帝皇之衰盛。宣尼兴叹，见周道之陵夷；太史
正辞，知汉德之明圣。寄高迹于图牒，流遗旨于歌咏。
我国家化洽生成，归淳反朴。理定制礼，功成作乐；万
物怀仁，四灵沾渥。方栖息于上苑，宁徘徊于南岳。观
乎“肃肃其羽，锵锵其鸣”，吸天地之嘉气，赴《箫韶》之雅
声。知至道之可乐，识泰阶之已平。身安抚驯，或顾步
以屡舞；心畏荣宠，乍联骞而若惊。宁同众鸟之德，窃
比达人之情。且如六翮已成，五文毕备，奇姿委发，逸
志殊类。挹寥廓以推灵，向人寰而作瑞。笼槛不能展
其巧，罗网无以施其智。岂若翡翠以美色杀身，鹦鹉
以能言剪翅，鸿鹄以稻粱自苦，鹰鹯以击搏，取累孰
与夫退则全其性，出则得其时。将称年以表德，岂反
袂以等期。夜宿椅桐之枝，朝餐竹实之粒。望双阙以
上下，先百禽而翔集。薰风飘而向清，甘露沾而羽湿。
对离景以照耀，披庆云而出入。来仪则那乐我时和，
因物见志，为《凤凰之歌》。歌曰：“处分明兮系舒惨，一人
庆兮万物感。羽族犹”得以效珍，微生何久于习坎。